stanford-oval/wikipedia huggingface dataset:
תא T רגולטורי
מנגנון פעילות

מנגנון פעילותם של תאי T רגולטוריים אינו ברור אך הוא ככל הנראה דורש מגע ישיר בין תא T רגולטורי לבין תא המטרה: תא מציג אנטיגן או תא T. בנוסף תאי T רגולטוריים מפרישים את הציטוקינים IL-10 וTFG-β המשפיעים על תאי המטרה. תאי T רגולטוריים גורמים לתאים מציגי אנטיגן- APC (כגון תאים דנטריטים, תאי B ומקרופאגים) להוריד את ביטוי מולקולות MHC סוג 2, את ביטוי המולקולה הקו-סטימולטורית B7, את הפרשת הציטוקינים פרו-אנפלמטוריים, ולהעלות את הפרשת IL-10. תאי T רגולטוריים גורמים לתאי T אפקטוריים (תאי T מסייעים ותאי T הורגים) להוריד את הפרשת ציטוקינים, להעלות את כמות הקולטן ל-TGF-β, להוריד את קצב חלוקת התאים, לגרום לאפופטוזה, ולהיכנס למצב אנרגי (Anergy).
מאפיינים מולקולריים

כמו תאי T אחרים, תאי T רגולטוריים מתפתחים בבלוטת התימוס, אך בניגוד לתאי T אחרים תאים אלו מאופיינים בביטוי פקטור השעתוק FOXP3. בנוסף התאים מבטאים קולטן ל-IL-2 הקרוי גם CD25 ואת החלבון CD4. לפני זיהוי FOXP3 נחשבו החלבונים CD25 ו-CD4 למאפיינים היחידים לתאי T רגולטוריים על כן תאים אילו כונו תאי CD4+ CD25+, הבעיה בזיהוי זה הוא שהסמן CD25 נמצא גם בתאים שאינם רגולטוריים.
גורם השעתוק FOXP3 חיוני לפעילותם של תאי T רגולטוריים, נמצא כי חולי תסמונת IPEX הם בעלי מוטציה בגן המקודד ל-FOXP3, חולי IPEX אינם יכולים לשלוט בתגובה החיסונית, הם סובלים משלשול כרוני, אקזמה, אי גדילה, דלקות קשות וחוזרניות וזיהומים פטרייתיים. חולים בתסמונת IPEX לרוב מתים בשנות חייהם הראשונות.
ראו גם

תא T
הערות שוליים

↑  Luckheeram, RV. Zhou, R. Verma, AD. et al, CD4+T Cells: Differentiation and Functions, Clinical and Developmental Immunology 2012, 2012, עמ' 1–12 doi: 10.1155/2012/925135
↑  Shimon Sakaguchi, Tomoyuki Yamaguchi, Takashi Nomura, Masahiro Ono, Regulatory T Cells and Immune Tolerance, Cell 133, 2008-05, עמ' 775–787 doi: 10.1016/j.cell.2008.05.009
↑  Sakaguchi S, Naturally arising CD4+ regulatory T cells for immunologic self-tolerance and negative control of immune responses, Annu Rev Immunol, עמ' 531-562
↑  Shevach EM, Regulatory T cells in autoimmmunity, Annu Rev Immunol., עמ' 423-449
↑  Hori S, Nomura T, Sakaguchi S ., Control of regulatory T cell development by the transcription factor Foxp3, Science, עמ' 1057-1061
↑  Singh B et al, Modulation of autoimmune diseases by interleukin (IL)-17 producing regulatory T helper (Th17) cells, Indian J. Med, עמ' 591-594
1 2 3  M. Battaglia, S. Gregori, R. Bacchetta, M. Roncaroloa, "Tr1 cells: From discovery to their clinical application", Seminars in Immunology, Volume 18, Issue 2, April 2006, Pages 120-127
1 2 3 4 5  C. Pot, L. Apetoh, V. K. Kuchroo, "Type 1 regulatory T cells (Tr1) in autoimmunity", Seminars in Immunology, Volume 23, Issue 3, June 2011, Pages 202-208
↑  Manuela Battaglia et al, Tr1 cells: From discovery to their clinical application, Seminars in Immunology, עמ' 120-127
1 2 3  J. Blaževski, F. Petković, M. Momčilović, B. Jevtic, D. Miljković, M. Mostarica Stojković, "High interleukin-10 expression within the central nervous system may be important for initiation of recovery of Dark Agouti rats from experimental autoimmune encephalomyelitis",, Immunobiology, Volume 218, Issue 9, September 2013, Pages 1192-1199
קווטיאפין

| --- | --- |

 
 שם IUPAC
 ‎2-(2-(4-dibenzo[b,f][1,4]thiazepine- 11-yl- 1-piperazinyl)ethoxy)ethanol
 שמות מסחריים בישראל
 סרוקוול
 נתונים כימיים
 כתיב כימי:  C21H25N3O2S 
 מסה מולרית:  383.5099 גרם למול
 נתונים פרמוקוקינטיים
 זמינות ביולוגית:  9%
 מטבוליזם:  בכבד
 זמן מחצית חיים:  6 שעות
 הפרשה:  כלייתי
 בטיחות
 מעמד חוקי:  תרופת מרשם, בישראל כלולה בסל הבריאות
 קטגוריית סיכון בהריון:  קטגוריית סיכון B3 (אוסטרליה), קטגוריית סיכון C 
 דרכי מתן:  פומי
 מזהים
 קוד ATC:  N05AH04 
 מספר CAS:  111974-69-7
 PubChem:  5002
 ChemSpider:  4827
 
קווטיאפין (Quetiapine) היא תרופה אנטי-פסיכוטית לא-טיפוסית מהנפוצות בעולם, המשמשת לטיפול במגוון של הפרעות ותופעות פסיכיאטריות, בעיקר סכיזופרניה ומצבים פסיכוטיים, הפרעה דו-קוטבית, הפרעת אישיות גבולית וכמו כן בדיכאון קליני כאוגמנטטיב. לעיתים במינונים קטנים נעזרים בה נגד אי שקט. התרופה משווקת בישראל תחת השמות סרוקוול וקווטיאפין (תרופה גנרית).
פרמקולוגיה

מבחינה כימית התרופה שייכת לקבוצת הדיבנזותיאזפינים ודומה במבנה הפרמקולוגי שלה לתרופות קלוזאפין ואולנזפין, אולם היא שונה מאוד בהיבטים הביוכימיים שלה. היא יכולה להיות מוגדרת גם כסוג של N-אריל-פיפרזין.
פרמקולוגיה > פרמקוקינטיקה

תרופה זו נספגת במהירות במערכת העיכול, ורמותיה בפלסמה מגיעות לשיא בתוך שעה עד שעתיים. לתרופה זמן מחצית החיים של 7 שעות, ומינונה האופטימלי הוא פעמיים עד שלוש ביום. תרופה זו ממעטת לגרום תופעות-לוואי אקסטרה פירמידליות.
פרמקולוגיה > פרמקודינמיקה

קווטיאפין פועלת בעיקר כאנטגוניסט של הקולטנים הדופאמנרגים D1 ו־D2, של הקולטנים הסרוטונרגים 5HT1A ו-5HT2A, של הקולטנים האדרנרגים
α1 ו-α2, של הקולטנים ההיסטמינרגים H 1 ושל הקולטנים mACh (מוסקרינים).
התוויות ברפואה

קווטיאפין פומראט משמש לטיפול בסכיזופרניה וכן בהפרעה הדו-קוטבית בעיקר בשלב המאני אבל גם בשלב הדיכאוני שלה. הוא נמצא בשימוש ללא התוויה רשמית (off-label) גם בטיפול אחזקתי-מונע של ההפרעה הדו-קוטבית, בחוסר שינה, כחיזוק לתרופות נוגדות דיכאון בהפרעות דיכאוניות, כמו כן הפרעות חרדה, בתוקפנות, שליטה על זעם, שטיון, הפרעת דחק פוסט-טראומטית, וכו'.
התוויות ברפואה > סכיזופרניה

כתרופה אנטיפסיכוטית אטיפית יש לקווטיאפין יתרון חשוב בנוגע למיעוט תופעות הלוואי האקסטרה-פירמידליות לעומת תרופות אנטיפסיכוטיות אחרות.
התוויות ברפואה > הפרעה דו-קוטבית

משמשת כטיפול בהתלקחויות מאניות חריפות, כמונותרפיה או כטיפול נוסף לליתיום, חומצה ולפרואית, קארבאמזפין או למוטריג'ין וכטיפול אחזקתי-מונע בהפרעה דו־קוטבית, בדרך כלל יחד עם ליתיום, חומצה ולפרואית וכו'.
קווטיאפין מוזכרת כאפשרות מועילה בטיפול בהפרעה דו קוטבית  מסוג rapid-cycling
התוויות ברפואה > שימושים אחרים

הקווטיאפין בשימוש לפעמים, בדרך כלל כתכשיר אוגמנטטיבי, בטיפול בהפרעה טורדנית-כפייתית, הפרעת דחק פוסט-טראומטית, הפרעת אישיות גבולית, הפרעה דיכאונית, הפרעות שינה, אוטיזם (כאמצעי נגד תוקפנות אלכוהוליזם. בספר 'פסיכוגריאטריה פרקים נבחרים' מתואר ניסוי קליני מבוקר הקצאה אקראית עם קווטיאפין (במינון ממוצע של 56.5 מ"ג ליום) מול פלסבו, כטיפול בתסמינים התנהגותיים ונפשיים של דמנציה (BPSD). בניסוי זה, לא נמצאה התרופה יעילה יותר מפלסבו אך נמצא שיעור מוגבר של תופעות לוואי. ניתוח-על של ניסויים עם קווטיאפין להרגעת אנשים עם דמנציה העלה חשד לעליה באירועי בריאות חמורים ותמותה.
באזהרות המסגרת-השחורה (אנ') של העלון לצרכן (אנ') של סרוקואל, נרשם כי תרופות נוגדות דיכאון וחרדה מעלות את הסיכון להתנהגות ומחשבות אובדניות בילדים, מתבגרים ומבוגרים צעירים עד גיל 25. עם תחילת הטיפול בתרופה, על המטופלים בכל הגילאים וקרוביהם, לעקוב אחר שינויים התנהגותיים כגון: החמרת הדיכאון, מחשבות אובדניות, תוקפנות וכדומה ובמידה וחלים שינויים כגון אלה, יש לפנות מיד לרופא. מטופלים קשישים הסובלים מפסיכוזה הקשורה בדמנציה והמטופלים בתרופות אנטי-פסיכוטיות נמצאים בסיכון מוגבר למוות.
מינון

מינון התרופה נע בין 25 מ"ג, 100 מ"ג ועד 200 מ"ג לטבלית. במחלת הסכיזופרניה המינון הממוצע המקובל הוא מינון מטרה של 400 ועד 600 מ"ג ליום, באירועים של מאניה המינון המקובל יכול להגיע ל-800 מ"ג ליום ובמצבי דיכאון הקשורים למחלה בי פולארית המינון המקובל הוא 300 מ"ג ליום. במצבים של אינסומניה הטיפול המקובל נע בין 25 מ"ג ל-300 מ"ג בלילה.
נמצא כי לפעמים קיימים חולים אשר מפיקים תועלת מרמות גבוהות אף עד 1,200 מ"ג ואפילו 1,600 מ"ג ליום. ניתן גם לתת את התרופה פעם אחת ליום בלבד ולהשיג אפקטיביות על אף זמן מחצית החיים הקצר יחסית, זאת מכיוון שהרצפטור לתרופה עודנו פעיל גם לאחר שרמת התרופה יורדת בדם. לצורך מתן פעם ביום נעזרים בצורות בעלות שחרור מושהה Seroquel XR.
היסטוריה

קווטיאפין פותח במעבדות חברת התרופות אסטרהזניקה כחלק מתרופות הדור השני של התרופות אנטיפסיכוטיות. הוא אושר על ידי מנהל המזון והתרופות האמריקאי בשנת 1997. שווק בשמות Seroquel Quepin, Syquel Ketipinor ועוד.
בשנת 2004, צעיר בשם דן מרקינגסון התאבד בניסוי קליני של סרוקואל במינון גבוה, באוניברסיטת מינסוטה, בעודו מאושפז שלא-מרצונו. קבוצת ביו-אתיקה מאוניברסיטת מינסוטה טענה כי המוסד ביצע במחקר מספר מדאיג של הפרות אתיות.
באפריל 2010, קנס משרד המשפטים האמריקני את אסטרהזנקה בסכום של 520 מיליון דולר, על השיווק האגרסיבי של סרוקואל לשימושים 'מחוץ לתוית' (אנ'). לפי משרד המשפטים, "החברה גייסה רופאים שישמשו ככותבים לכאורה, של מאמרים שנכתבו על ידי סופרי צללים על מחקרים שהרופאים הללו לא ערכו. לאחר מכן, השתמשה אסטרהזנקה במחקרים ומאמרים אלו כבסיס להודעות קידום מכירות בנושא שימושים לא מאושרים בסרוקוול. תביעות מרובות נוספות הוגשו בנוגע לתופעות הלוואי של קווטיאפין, בעיקר לגבי סוכרת.
כ-10,000 תביעות הוגשו נגד אסטרהזנקה בטענה שקווטיאפין גרם לבעיות בריאות - החל מ'דיבור מרוח' ונדודי שינה כרוניים וכלה במוות.
בשנת 2011 פג תוקף הפטנט של התרופה ומאז היא מיוצרת בארצות שונות, כולל בישראל תחת השם הגנרי קווטיאפין.
לקריאה נוספת

L.Brunton, B.Chabner, B.Knollman Goodman and Gilman's The Pharmacological Basis of Therapeutics (12th ed.). McGraw Hill Professional.2010 ISBN 978-0071624428.
SR Marder, IM Hurford, DP Kammen - Second generation antipsychotics In:BJ Sadock, VA Sadock, P.Ruiz eds - Kaplan & Sadock's Comprehensive Textbook of Psychiatry. 9th ed Vol.2, Philadelphia PA, Lippincott Williams & Wilkins 2009
Stephen M.Stahl Le guide du prescripteur, Flammarion, Paris 2007 Quetiapine pp. 351-353 (בצרפתית)
- David M.Taylor, Thomas R.E.Barnes, Allan H.Young The Maudsley Prescribing Guideline in Psychiatry,13th edition, Wiley Blackwell, Chichester, West Sussex, 2018
הערות שוליים

↑  קווטיאפין באתר infomed
1 2  האתר HMDB
↑  D.Taylor et al Maudsley Guide 2018 עמ' 236-235
↑  Maudsley Guide 2018 עמ' 241
↑  Maudsley Guide עמ' 508
↑  ירמיהו הייניק וצבי דוולצקי, [https://www.thejoint.org.il/wp-content/uploads/2020/10/Psychogeriatric_Selected-Chapters.pdf#page=281 פסיכוגריאטריה
פרקים נבחרים], ירושלים: ג'וינט ישראל-אשל, 2015, עמ' 281
1 2  Viktoria Mühlbauer, Ralph Möhler, Martin N. Dichter, Sytse U. Zuidema, Sascha Köpke, Hendrika J. Luijendijk, Antipsychotics for agitation and psychosis in people with Alzheimer's disease and vascular dementia, The Cochrane Database of Systematic Reviews 12, 2021-12-17, עמ' CD013304 doi: 10.1002/14651858.CD013304.pub2 (באנגלית)
↑  אסטרהזניקה אנגליה בע"מ, עלון לצרכן - סרוקואל, באתר מאגר התרופות - משרד הבריאות, ‏מאי 2022
1 2  Taylor et al Maudsley Guide 2018 עמ' 39
1 2  British National Formulary Pharmaceutical Press 2013 London Medscape עמ' 235
↑  D.Taylor D,P.Carol,K.Shitij The Maudsley prescribing guidelines in psychiatry 2013
↑  נתוני התרופה באתר FDA 2013
1 2 3  Leucht S, Cipriani A, Spineli L, Mavridis D, Orey D, Richter F, Samara M, Barbui C, Engel RR, Geddes JR, Kissling W, Stapf MP, Lässig B, Salanti G, Davis JM (בספטמבר 2013). "Comparative efficacy and tolerability of 15 antipsychotic drugs in schizophrenia: a multiple-treatments meta-analysis". Lancet. 382 (9896): 951–962. doi:10.1016/S0140-6736(13)60733-3. PMID 23810019. S2CID 32085212. {{cite journal}}:  (עזרה)
↑  Maudsley Guide 2018 עמ' 131
↑  Maudsley Guide 2018 עמ' 119
↑  L.Brunton 2010
↑  Lancet
↑  מל"מ-סרוקוול
↑  "QUETIAPINE FUMARATE" Electronic Orange Book. Food and Drug Administration. April 2007.
↑  Carl Elliott, The Deadly Corruption of Clinical Trials, Mother Jones, ‏04/03/2015 (באנגלית)
↑  Jennifer Couzin-Frankel, Minnesota Bioethicists Critique Their University, Science, ‏07/12/2010 (באנגלית)
↑  משרד המשפטים האמריקאי, Pharmaceutical Giant AstraZeneca to Pay $520 Million for Off-label Drug Marketing, Department of Justice - Office of Public Affairs, ‏27/04/2010 (באנגלית)
↑  Ann Knef, John Driscoll, Seroquel suit claims 'so much' is poured into marketing and away from research, MADISON - ST. CLAIR RECORD, ‏02/08/2007 (באנגלית)
↑  Phil Milford, AstraZeneca May Link Seroquel, Diabetes, Doctor Says (Update1), Bloomberg, ‏11/03/2009 (באנגלית) (ארכיון)
↑  Tracy Staton, AstraZeneca wins bellwether Seroquel case, Fierce pharma, ‏19/03/2010 (באנגלית)
↑  TT/The Local, AstraZeneca pays out million dollar damages, The Local, ‏09/08/2010 (באנגלית)
↑  MATTHEW PERRONE, Questions loom over drug given to sleepless vets, AP news, ‏30/08/2010 (באנגלית) (ארכיון)
↑  Duff Wilson, Heart Warning Added to Label on Popular Antipsychotic Drug, ניו יורק טיימס, ‏18/07/2011 (באנגלית) (ארכיון)
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
הטבליות הקטנות של סרוקוול של 25 מ"ג בהשוואה למטבע של 1 סנט אמריקאי
תוצאות ניסויי סרוקואל מול פלסבו להרגעה של אנשים עם דמנציה, לפי ניתוח-על שפורסם על ידי ספריית קוקריין.
קופסת טבליות של 150 מ" סרוקואל בשחרור מושהה
עקדת יצחק (קאראווג'ו)

| --- | --- |

 מידע כללי
 צייר:  קאראווג'ו
 תאריך יצירה:  1598
 טכניקה וחומרים:  שמן על בד
 ממדים בס"מ
 רוחב:  173
 גובה:  116
 נתונים על היצירה
 זרם אמנותי:  בארוק איטלקי 
 מיקום:  Piasecka-Johnson Collection  פרינסטון, ניו ג'רזי שבארצות הברית
 
| --- | --- |

 מידע כללי
 צייר:  קאראווג'ו
 תאריך יצירה:  1603
 טכניקה וחומרים:  שמן על בד
 ממדים בס"מ
 רוחב:  135
 גובה:  104
 נתונים על היצירה
 זרם אמנותי:  בארוק איטלקי 
 מיקום:  גלריית אופיצי פירנצה שבאיטליה
 
עקדת יצחק (באיטלקית: Sacrificio di Isacco) הוא שמם של שני ציורי שמן מעשה ידי הצייר קאראווג'ו.
הציור הראשון צויר בשנת 1598 ומוצג באוסף פיאסקה ג'ונסון (Piasecka-Johnson Collection) בפרינסטון, ניו ג'רזי.
הציור השני צויר בשנת 1603 ומוצג בגלריית אופיצי בפירנצה.
הסיפור המקראי

הציור מציג את הרגע בו קיבל אברהם את ההוראה, מן השמיים, של מלאך האלוהים לעצור, הוראה אשר מסיחה את דעתו ומונעת ממנו לשחוט את בנו יצחק (ספר בראשית, פרק כ"ב, פסוק י"א).
גרסת פרינסטון

היצירה מוארת תוך שימוש בטכניקת הטנבריזם (קיארוסקורו ניכר במיוחד, תוך יצירת ניגודים חריפים של אור וצל) שבעזרתה חולל קאראווג'ו מהפכה באמנות הציור בעולם המערבי. פניהם של אברהם ויצחק מוצלים אך חושפים רגשות עזים. מחוות הידיים רהוטות, ידו של המלאך מונחת על ראשו של האַיִל בצורה המחקה את הצורה שבה ידו של אברהם מונחת על ראשו של יצחק. ידו השנייה של אברהם אוחזת במאכלת אבל האחיזה נחלשת כשהוא מקשיב למלאך. שלוש הדמויות והאַיִל מצוירות על רקע שחור ללא הקשר נוסף.
גרסת גלריית אופיצי

לפי הביוגרף ג'ובאני בלורי, קאראווג'ו צייר גרסה זו עבור הקרדינל מפאו ברבריני, לימים האפיפיור אורבנוס השמיני. קאראווג'ו צייר בשנת 1598 פורטרט של מפאו ברבריני, ושביעות הרצון של הקרדינל הביאה להזמנה הנוספת. בדיקות בקרני רנטגן גילו שקאראווג'ו השתמש באותו מודל עבור יצחק ועבור המלאך, אך מאוחר יותר שינה את פרופיל המלאך ושיערו כדי להסתיר את הדמיון.
ציור זה הוא אחד הנדירים מבין ציורי קאראווג'ו שבהם יש נוף ברקע. הנוף זוהה לאחרונה עם קסטל סן פייטרו סבינו (Castel san Pietro sabino), במחוז לאציו שבו שוכנת רומא. הציור משתייך מבחינה סגנונית לתקופת רומא המוקדמת של הצייר, ונטול ניגודי אור וצל (קיארוסקורו) חריפים הקיימים בציורים מאוחרים יותר. הקומפוזיציה היא פירמידלית שמוקדה הוא ראשו של אברהם.
הדרמה מתרכזת בהבעת היאוש וההפתעה בפניו של הקורבן, כלומר יצחק. פניו החמורות של אברהם מנוגדות לפניו האנושיות של המלאך.
כמו בעקדת יצחק של רמברנדט, המלאך אינו מסתפק במתן הוראה "מן השמיים" ככתוב במקרא, אלא מונע באופן פיזי מאברהם לשחוט את בנו. ידו הימנית של המלאך אוחזת בחוזקה בידו של אברהם האוחזת במאכלת. בו בעת, ידו השמאלית מצביעה על הקורבן האמיתי, האַיִל.
היצירה נתרמה לגלריה אופיצי בשנת 1917.
הערות שוליים

↑  "עקדת יצחק". גלריית אופיצי.
| קאראווג'ו |
| --- | --- | --- |
| יצירותיו | ארוחת ערב באמאוס • בכחוס • בכחוס החולה • דוד עם ראשו של גוליית • הירונימוס הקדוש כותב • יהודית והולופרנס • מאסרו של ישו • מגדת העתידות • מדוזה • המדונה של עולי הרגל • המוזיקאים • המרמים במשחק הקלפים • נער עם סל פירות • נער הננשך על ידי לטאה • סלסלת פירות • עקדת יצחק • עריפת ראשו של יוחנן המטביל • שבעת מעשי החסד • שלומית עם ראש יוחנן המטביל (לונדון) |  |
| ראו גם | בארוק • גלריה בורגזה • גלריית אופיצי |  |
הקבינט של אלבניה

סמל ממשלת אלבניה
הקבינט של אלבניה (באלבנית: Këshilli i Ministrave; ידוע גם כמועצת השרים של אלבניה או ממשלת אלבניה) היא הממשלה והגוף המנהל את הרשות המבצעת באלבניה. בראש הקבינט עוד ראש ממשלת אלבניה. יו"ר המועצה (ראש הממשלה) ממונה על ידי נשיא אלבניה; השרים מתמנים על ידי הנשיא בהמלצת ראש הממשלה. הקבינט של אלבניה מתחיל לפעול רק אם האספה הלאומית נתנה את אמונה בממשלה. הקבינט אחראי לניהול השוטף של אלבניה, הוא אמון לקיים את מדיניות החוץ, הפנים, הכלכלה והחברה של אלבניה. לקבינט כפופים משרדים ממשלתיים המחולקים כל אחד לזרועות ואגפים, וזה יוצר את הרכב הרשות המבצעת.
תפקיד הקבינט

הקבינט אחראי לתת דין וחשבון לפרלמנט האלבני. הפרלמנט רשאי לפרק את הקבינט (בעקיפין) באמצעות הצעת אי-אמון. השרים נדרשים לענות על שאילתות בכתב או בעל פה שמוצעות על ידי חברי האספה הלאומית. באלבניה, שאילתות אלה מכונות "שאלות הממשלה". בנוסף, על שרי הקבינט להשתתף בישיבות ודיונים בפרלמנט הנוגעים לחקיקה בתחום אחריותם. משמע, שר האוצר מחויב להגיע לדיון באספה הלאומית בנוגע לחקיקה בתחום הכלכלי.
אם ברצונם של שרי הקבינט לפתוח בהליך חקיקה, הם זקוקים לאישור האספה הלאומית. לרוב, הפרלמנט מאשר לשרים לפתוח בהליכי חקיקה.
הקבינט משחק תפקיד מרכזי בקביעת סדר היום של האספה הלאומית. הקבינט יכול להציע חוקים ותיקונים במהלך ישיבות פרלמנט ולדחות דיונים שנקבעו על ידי נשיאות האספה הלאומית במטרה לקדם חקיקה בתחומים שונים.
תפקיד הקבינט > משרות בקבינט

חברי הקבינט מחולקים לארבע רמות שלפיהן הם מסווגים מבחינת בכירות:
ראש ממשלת אלבניה - המשרה הרמה ביותר בקבינט ובאלבניה בפרט.
סגן ראש ממשלת אלבניה - המשרה השנייה בחשיבותה מבחינה ביצועית באלבניה. סגן ראש ממשלת אלבניה הוא יד ימינו של ראש הממשלה והוא מחליף אותו כאשר נבצר ממנו לכהן בתפקיד.
שר - חבר במועצת השרים האחראי על תחום כלשהו באלבניה.
סגן שר - לחלק מהשרים ממונים סגנים, שעוזרים להם בניהול התחומים עליהם השרים אחראים.
הקבינט הנוכחי

| 0 | 1 | 2 |
| --- | --- | --- |
| תפקיד | השר | מפלגה |
| ראש הממשלה | אדי ראמה | המפלגה הסוציאליסטית של אלבניה |
| סגן ראש הממשלה | ארבן אחמטאג' | המפלגה הסוציאליסטית של אלבניה |
| השר לענייני חוץ ואירופה | אולטה צ'אצ'קה | המפלגה הסוציאליסטית של אלבניה |
| שר ההגנה | ניקו פלשי | המפלגה הסוציאליסטית של אלבניה |
| שר הפנים | Bledi Çuçi | המפלגה הסוציאליסטית של אלבניה |
| שר האוצר והכלכלה | דלינה איברהימי | לא מטעם מפלגה |
| שר התשתיות והאנרגיה | בלינדה באלוקו | המפלגה הסוציאליסטית של אלבניה |
| שר החינוך, הספורט והנוער | אוויס קושי | המפלגה הסוציאליסטית של אלבניה |
| שר המשפטים | אולסי מאנג'ה | המפלגה הסוציאליסטית של אלבניה |
| שר התרבות | אלווה מרגריטי | לא מטעם מפלגה |
| שר החקלאות ופיתוח הכךרט | פרידה קריפקה | לא מטעם מפלגה |
| שר הבריאות וההגנה החברתית | Ogerta Manastirliu | המפלגה הסוציאליסטית של אלבניה |
| שר התיירות והסביבה | מירלה קומברו | המפלגה הסוציאליסטית של אלבניה |
| השר לענייני היחסים עם העצרת הכללית של האו"ם | אליסה ספירואלי | המפלגה הסוציאליסטית של אלבניה |
| השר להגנת היזמים | אדונה בילאלי | המפלגה הסוציאליסטית של אלבניה |
| שר התקנים והשירותים | מילווה אקונומי | המפלגה הסוציאליסטית של אלבניה |
| שר הנוער והספורט | בורה מוזהאקי | המפלגה הסוציאליסטית של אלבניה |
ראו גם

פוליטיקה של אלבניה
הריינג'רס של נולטון

פסלו של תומאס נולטון בקונטיקט
הריינג'רס של נולטון היו שירות הריגול הראשון של ארצות הברית, כמו גם יחידת הריינג'ר האמריקנית הראשונה. היחידה הוקמה בשנת 1776, לאחר שארצות הברית הכריזה על עצמאותה מבריטניה, והחלה מלחמת העצמאות האמריקנית.
היחידה נקראה על שם מפקדה, לוטננט קולונל תומאס נולטון.
תיאור מותו של קולונל תומאס נולטון בקרב הארלם הייטס, על בנין המתמטיקה בקמפוס של אוניברסיטת קולומביה במורנינג הייטס
היסטוריה > היווצרות

ב-12 באוגוסט 1776, קידם גנרל ג'ורג' וושינגטון את תומאס נולטון לדרגת לוטננט קולונל. נולטון הצטווה לבחור קבוצת מובחרת של אנשים מקונטיקט, רוד איילנד ומסצ'וסטס על מנת לבצע משימות סיור. המרגלים הרשמיים הראשונים של ארצות הברית, "הריינג'רס של נולטון" היו גם היחידה המובחרת המאורגנת הראשונה, המקבילה ליחידות מובחרות כיום. המרגל האמריקאי המפורסם, סרן נייתן הייל, מקובנטרי, קונטיקט, היה גם הוא תחת פיקודו של לוטננט-קולונל תומאס נולטון.
התאריך "1776" הנמצאת כיום בחותם של שירות המודיעין של צבא ארצות הברית מתייחס לתאריך היווצרות הריינג'רס של נולטון.
היסטוריה > קרב הארלם הייטס

ב-16 בספטמבר 1776, הריינג'רס של נולטון, לבושים כגדוד חיל רגלים קל, סיירו לפני הצבא הקונטיננטלי בהארלם הייטס, ניו יורק. הם נתקלו ביחידה בריטית מובחרת שהסתייעה בחיילים הסיאנים. הם הצליחו לבצע נסיגה מוצלחת, אך תקפו שוב את הבריטים כאשר תוגברו באמצעות יחידה אמריקנית מווירג'יניה. וושינגטון תכנן לבצע פעולת הטעיה על מנת לאגף את הכוח הבריטי, אך ירייה אמריקאית מוקדמת הרסה את התוכניות, והעמידה את כוחותיו של נולטון במצב מסוכן. נולטון אסף את כוחותיו והמשיך בביצוע ההתקפה, ונהרג אל מול אנשיו. את נולטון הספיד וושינגטון בפקודה הכללית שלו, ב-17 בספטמבר 1776 בכותבו "קולונל נולטון האביר והאמיץ, היה כבוד גדול לכל מדינה, לאחר שנפל אתמול, בעודו נלחם...".
הערות שוליים

↑  Spies and Scouts, Secret Writing, and Sympathetic Citizens from History.org
הפשרה האוסטרו-הונגרית של 1867

הקיסר פרנץ יוזף והקיסרית סיסי מוכתרים כמלכי הונגריה בכנסיית מתיאש, בודפשט
הפשרה האוסטרו-הונגרית של 1867 הידועה גם בכינוי הפשרה (בהונגרית: Kiegyezés בגרמנית: Ausgleich) הייתה פשרה שהושגה בין האימפריה האוסטרית לבין מנהיגיו העממיים של העם ההונגרי, ואשר יצרה את האימפריה האוסטרו-הונגרית.
פשרה זו יצרה מחדש את ממלכת הונגריה כישות ריבונית באופן חלקי, ואיחדה אותה עם האימפריה האוסטרית. פרנץ יוזף הראשון הוכתר באופן נפרד הן כקיסר אוסטריה והן כמלך הונגריה. הן לאוסטריה והן להונגריה היה ראש ממשלה ופרלמנט נפרד, והתיאום בין השנים היה באחריותו של הקיסר אשר היה ראש המדינה העליון. כן היה באחריות הקיסר הטיפול בענייני הצבא, הצי, מדיניות החוץ, ומדיניות המכס.
רקע

בימי הביניים, אוסטריה הייתה מדינה עצמאית למחצה בתוך האימפריה הרומית הקדושה אשר נשלטה בידי בית הבסבורג. הונגריה לעומת זאת, הייתה ממלכה ריבונית עצמאית. ב-1526 הובסו ההונגרים בקרב מוהאץ', והאימפריה העות'מאנית השתלטה על חלקים גדולים מהונגריה. מלך הונגריה לאיוש השני נהרג בקרב, ובעוד חלק מן האצילים המליכו עליהם את הארכידוכס של אוסטריה, פרדיננד הראשון, חלק אחר בחר למלך באציל בשם יאנוש זאפויה, אשר נתמך על ידי הסולטאן העות'מאני. ב-1547 הושג הסכם על פיו חולקה הונגריה לשלושה חלקים: חלק אחד נשלט בידי בית הבסבורג, חלק אחר בידי העות'מאנים, ובחלק השלישי הוקמה טרנסילבניה. בעקבות קרב וינה ב-1683 התחזק מעמדם של האוסטרים באזור, ובשנים שלאחר מכן הם כבשו את הארץ כולה, פרט לעיר טמשוואר. הסכם קרלוביץ ב-1699 נתן תוקף לשינויים טריטוריאליים אלו, וב-1718 נכבשה הטריטוריה ההונגרית האחרונה בטמשוואר. העיר ברטיסלאבה הפכה לבירה החדשה, ומושב הדיאט ההונגרי, אשר הכריז ב-1687 על בית הבסבורג כמלכי הונגריה כולה. מצב זה נמשך פחות או יותר עד שנת 1804.
ב-1804, פרנץ השני, קיסר האימפריה הרומית הקדושה ערך ארגון מחדש של המנהל בארצו, וכתוצאה מכך, הוענק תוקף רשמי למעמדה של הונגריה כנחלה נפרדת של הכתר ההבסבורגי אשר אינה קשורה לאוסטריה עצמה. הונגריה נוהלה בידי דיאט משלה אשר התכנס בפרשבורג (שמה הגרמני של בראטיסלבה), תוך התערבות מועטת של הממסד הקיסרי בענייניה הפנימיים. כמו כן להונגריה היה קנצלר נפרד אשר ישב בווינה, ולא היה כפוף לקנצלר אוסטריה. ב-1806 בוטלה האימפריה הרומית הקדושה, ותחתיה הוקמה "האימפריה האוסטרית". בהדרגה, במיוחד לנוכח מדיניותו החונקת של הנסיך מטרניך הראקציונר, החלה תודעתם הלאומית של ההונגרים, ובייחוד של המדיארים, להתעורר. אביב העמים לא פסח על הונגריה. ב-15 במרץ 1848, בחזית המוזיאון הלאומי של הונגריה התקבץ המון של אלפים, בפניו ניצב המשורר שנדור פטפי שהקריא את השיר הלאומי ואת "12 הנקודות", במסגרתן דרשו ההונגרים חופש מן הצנזורה, ממשלה לאומית, שוויון זכויות אזרחי ודתי, שחרור אסירים פוליטיים, איחוד עם טרנסילבניה תחת שלטון הונגרי וזכויות חוקיות על האדמה לאיכרים ההונגרים.
המרד ההונגרי פרץ, וההונגרים היו קרובים לעצמאות. אולם האוסטרים הזעיקו לעזרתם את האימפריה הרוסית, אשר פלשה להונגריה ממזרח. הצבא המשותף האוסטרו-רוסי הביס את ההונגרים, ועל הארץ כולה הוטל שלטון צבאי. קנצלר אוסטריה החדש הנסיך שוורצנברג החל לנקוט במדיניות אימפריאלית חדשה, אשר תהפוך את האימפריה האוסטרית לאחידה יותר. בהונגריה נאסרו אסיפות פומביות, והפגנת כל סממן לאומי הונגרי. הגרמנית הוכרזה לשפה הרשמית. הונגריה הפכה לחמישה מחוזות בלתי נפרדים מאוסטריה, ללא כל צורה של שלטון עצמי. הפרלמנט האוסטרי, אשר בו לא היה להונגרים ייצוג, ואשר באופן מסורתי לא היה הגוף הקובע בהונגריה, הודיע על ביטול הדיאט ההונגרי והחוקה ההונגרית, והונגריה נאלצה לקבל את החוקה האוסטרית. לקיסר אוסטריה ניתנה סמכות בלתי מוגבלת. כל היבט של החיים ההונגריים הועמד תחת בדיקה קפדנית ושליטה ממשלתית. אף לימודי ההיסטוריה נלמדו מנקודת מבט הבסבורגית.